钦定古今图书集成/历象汇编/乾象典/第080卷 > 《田家五行》 > 《论风》
## 钦定古今图书集成/历象汇编/乾象典/第080卷 > 《田家五行》 > 《论风》

谚云：“风急雨落，人急客作。”又云：“东风急，备蓑笠。风急
云起，愈急必雨。”

谚云：“东北风雨太公言。”艮方风雨，卒难得晴，俗名曰
“牛筋风雨”，指丑位故也。

谚云：“行得春风有夏雨。”言有夏雨应时可种田，非谓
水必大也。《经验》。

春南夏北，有风必雨。

### 论雨

谚云：“雨打五更，日晒水坑。”言五更忽有雨，日中必晴，
验甚。

晏雨不晴。

雨著水面，上有浮泡，主卒未晴。谚云：“一点雨似一个
钉，落到明朝也不晴；一点雨似一个泡，落到明朝未
得了。”

谚云：“天下太平，夜雨日晴。”言不妨农也。

《谚》云：“病人怕肚胀，雨落怕天亮。”亦言久雨正当昏黑，
忽自明亮，则是雨候也。

雨夹雪，难得晴。谚云：“夹雨夹雪，无休无歇。”

谚云：“快雨快晴。”《道德经》云：“飘风不终朝，骤雨不终日。”
凡雨喜少恶多。谚云：“千日晴不厌，一日雨落便厌。”